杉木長澗四首  其一
作者：朱熹
朝代：宋

paragraphs: 我行杉木道，弛轡長澗東。
傷哉半菽子，復此巨浸攻。
沙石半川原，阡陌無遺蹤。
室廬或僅存，釜甑久已空。
壓溺餘鰥孤，悲號走哀恫。
賻恤豈不勤，喪養何能供。
我非肉食徒，自閉一畝宮。
簞瓢正可樂，禹稷安能同。
朅來一經行，歔欷涕無從。
所慙越尊俎，豈憚勞吾躬。
攀躋倦冢頂，永嘯回凄風。
眷焉撫四海，失志嗟何窮。